DA verwelkom Dirco-hoof se afdanking | Maroela Media
DA verwelkom Dirco-hoof se afdanking
Foto ter illustrasie. (Argieffoto)
Die DA het die departement van internasionale betrekkinge en samewerking (Dirco) se besluit om sy finansiële hoof, Caiphus Ramashau, die trekpas te gee ná sy beweerde betrokkenheid by 'n omstrede transaksie in New York, verwelkom.
Maroela Media het vroeër berig dat Ramashau afgedank is na afloop van 'n tugsaak teen hom oor die aankoop van 'n stuk grond in dié stad. Die onbeboude stuk grond sou glo vir kantore en verblyf vir Suid-Afrikaanse diplomate by die Verenigde Nasies en die konsulaat in die stad ontwikkel word.
Mergan Chetty, die DA se adjunk-skaduminister vir internasionale betrekkinge, het in 'n verklaring gesê die departement het altesame R118 miljoen in belastinggeld aan die Simeke Group en JV Regiments Capital betaal om die grond aan te koop en ontwikkel.
Die bedrieglike saketransaksie is egter eers geopenbaar tydens 'n oorsigbesoek aan die perseel toe die betrokke parlementêre portefeuljekomitee 'n vervalle gebou op die perseel gewaar het.
Die reusebedrag geld wat aan die stuk grond bestee is, is glo deur die direkteur-generaal, Kgabo Mahoai, goedgekeur sonder die nodige toestemming van die tesourie. Dié is verlede maand reeds in die pad gesteek.
Die DA meen hoewel stappe teen Ramashau en Mahoai noemenswaardig is, moet pres. Cyril Ramaphosa steeds 'n aantal figure in die departement uit hul poste skors of ontslaan.
"Maite Nkoana-Mashabane, die minister van internasionale betrekkinge en samewerking, moet ook aanspreeklik gehou word vir haar betrokkenheid by die saak, aangesien die transaksie onder haar leierskap plaasgevind het," het Chetty gesê.
Sy sê die ambassadeur van Suid-Afrika in New York, Jerry Matjila, wat destyds die direkteur-generaal was, moet ook aan die pen ry.
Die DA gaan glo 'n brief aan Ramaphosa in dié verband rig.
Dís wat met Facebook en sy apps gebeur het
Egpaar verongeluk ure voor kleinseun se matriekafskeid
ToekomsVenster: 'n Lewe van vryheid, vreugde en vrede
Ducati se derde Mystery Ride: Hoogtepunte, kinkels en herinneringe
As jou maag amok maak
Mooi DA anders het hulle promosie gekry want lyk my Ramaposa hou geen minister verantwoordelik, veral as daar meer as R100mil betrokke is!
Vandag weg geen vervolging more terug en word net herontplooi
Afdanking is nie genoeg nie. n Misdaad is gepleeg. Almal daarby betrokke hoort in die tronk, en die land het die geld bitter nodig.